Noverint universi presens scriptum legentes et audientes quod ego Beatrix, comitissa Cabilonensis, pro remedio anime mee et antecessorum meorum necnon pro delictis et offensis ecclesie de Patriciaco a me vel a meis illatis, eidem ecclesie donavi et guerpivi preposituram de Capella et Stephanum de Dompetra, ut sit homo legius ejusdem ecclesie, quamdiu preposituram tenuerit predictam; si vero eamdem preposituram dimittere voluerit, ad dominium meum eidem redire licuerit, sed prepositura illa libera et quicta ad ecclesiam de Patriciaco devenerit; et sciendum quod nobilis comes, pater meus, Guillermus in eleemosinam dedit prescripte ecclesie de Patriciaco medietatem de Dompetra, excepta prepositura. Postmodum vero Harduimus, prepositus de Dompetra, de mandato meo, guerpivit omne jus quod habebat in illa medietate nomine prepositure. Preterea donavi et guerpivi prescripte ecclesie filios Bartholomei de Dompetra et heredes eorum et tres solidos quos in eosdem de comanda habebam; guerpivi etiam eidem ecclesie filios Audoini, piscatores de Genelaio et heredes eorum, excepte Richardo de salvamento, quandiu sub dominio meo morari voluerit; quod si ad ecclesiam redire voluerit, ecclesie liber conceditur. Quittavi etiam eidem ecclesie homines Montis Canini et comandam sex solidorum quam ab eis recipiebam; item quittavi et guerpivi omnes injurias quas ego vel homines mei faciebamus in hominibus quos ecclesia Patriciaci habet apud villam que dicitur Correnis. Adjeci etiam quod eadem ecclesia de cetero per me vel per meos pacifice possidebit eleemosinam quam Gaucerannus Ruminansfer eidem ecclesie contulit, videlicet quidquid habebat in parochia de Dompetra. Approbo etiam et concedo cartam quam pater meus eidem ecclesie dedit et quidquid in ea continetur. Donavi etiam memorate ecclesie quatenus deinceps in perpetuum omnia que ad usum et victualia monachorum ibidem commorantium et prioratus fuerint per totam terram meam deportata, sine pedagio libere transeant; et ob hanc donationem et predictorum guerpitionem gratiam delictorumque quittationem et offensarum a domino abbate et totius conventu consortio suus adepta. Hec itaque concordia in presentia domini regis Philippi Senonis in Radulfum de Marneio, ex parte comitisse, et Gaufredum, majorem Sancti Benedicti, ex parte abbatis, posita fuit et per eosdem et per Guidonem Gasteblé, quem tertium ad hoc definiendum domnus rex apposuit, fuit subsecuta. Quod ut ratum et firmum habeatur, presentem cartam sigilli mei munimine feci roborari. Actum anno MCCIIII.